Ожалошћена породица/21
ПОЈАВА VII

ТАНАСИЈЕ, ВИДА, ПРЕЂАШЊИ

ВИДА (тргне се): Ју, да није ово какав договор? Да се ми вратимо ако сметамо? 
СИМКА: Шта има да сметате, и вашу бригу бринемо, јер и вас ће да најури полиција као и нас. 
ТАНАСИЈЕ: Како да најури полиција, зашто? 
МИЋА: Због растегљивости! 
ТАНАСИЈЕ: Због какве растегљивости? 
МИЋА: Због растегљивости закона, због којег може бити и овако и онако. Ето питајте пријатељ-Агатона. 
ТАНАСИЈЕ: Што не говориш, Агатоне? 
АГАТОН: Шта имам да говорим? Могу да нас најуре ако смо се бесправно уселили у кућу. 
СИМКА: Тетка нам прети да ће нас полицијом избацити. 
ВИДА: Ију, благо нама! Ама, зар ми, фамилија, па да немамо права? 
ТАНАСИЈЕ: Па добро, Агатоне, ја мислим да ти то као човек од закона најбоље знаш? 
АГАТОН: Па знам, дабоме! 
ТАНАСИЈЕ: Е па, кад си се ти уселио?... 
АГАТОН: Ја, то је друго! Немој ти на мене да гледаш. Да сам се ја сам уселио, то би се некако пред законом могло протумачити, али ви потегли сви па напунили кућу. 
СИМКА: Па јес', дабоме! 'Ајде, ти Танасије, и ти Видо, и, рецимо, овај пријатељ Мића; добро, ви, ал' што је овде онај Трифун, па онда Сарка? И најзад, сви други како тако, ал' да је пита човек, ову Сарку шта ће она овде? 

Ожалошћена породица